पाएं अपने शहर की ताज़ा ख़बरें और फ्री ई-पेपरडाउनलोड करें
ग्वालियर। रेलवे के रिजर्वेशन ऑफिस पर दलाल कितने हावी हैं, इसका नजारा बुधवार को देखने को मिला। रिजर्वेशन ऑफिस पर दलालों और रेलवे स्टाफ की मिलीभगत के कारण यात्रियों को टोकन नंबर नहीं दिया गया। यात्रियों ने जब इसका विरोध किया तो रिजर्वेशन ऑफिस में मौजूद दलालों ने यात्रियों से धक्का-मुक्की की और अभद्र व्यवहार किया। हंगामे के समय आरपीएफ व जीआरपी जवान भी रिजर्वेशन आफिस से गायब थे।
प्लेटफॉर्म नंबर एक पर स्थित रिजर्वेशन ऑफिस में बुधवार सुबह 9.30 पर टोकन नंबर को लेकर जमकर हंगामा हुआ। तत्काल टिकट लेने के लिए सुबह से रिजर्वेशन ऑफिस की चार नंबर विंडो पर छह यात्री लाइन लगाकर खड़े थे। जैसे ही टिकट पर टोकन नंबर देने के लिए क्लर्क के आने का समय हुआ तभी 30-35 दलाल विंडो पर अपनी अलग लाइन लगाकर खड़े हो गए। जब तत्काल टिकट के लिए टोकन नंबर देने के लिए क्लर्क अनिल सिकरवार आए तब पहले से लाइन लगाकर खड़े यात्रियों ने उनसे टोकन नंबर देने को कहा। क्लर्क ने कहा कि लंबी लाइन में खड़े लोगों (दलालों) को टोकन नंबर पहले दिया जाएगा। यात्रियों ने विरोध किया तो दलालों ने यात्रियों से धक्का-मुक्की शुरू कर दी।
दलालों की इस हरकत का जब चेंबर ऑफ कॉमर्स के कार्यकारी सदस्य जितेंद्र बंसल ने विरोध किया तो वे उनसे अभद्रता करने लगे। हंगामे के बीच क्लर्क श्री सिकरवार ने लंबी लाइन वालों (दलालों) को टोकन नंबर दे दिए। विंडो पर सबसे आगे खड़े जितेंद्र बंसल व अन्य यात्रियों ने जब टिकट बुक कर रहीं शुभ्रा बंसल से पहले उन्हें टिकट देने को कहा तो उन्होंने नियमों का हवाला देते हुए आरक्षण फार्म पर टोकन नंबर न होने से टिकट देने से इनकार कर दिया। इसके बाद जितेंद्र बंसल चीफ रिजर्वेशन सुपरवाइजर के केबिन में पहुंचे तो वहां किसी ने शिकायत को गंभीरता से नहीं लिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn